b'\n_START_ARTICLE_\nNarodne pripovedke v So\xc5\xa1kih planinah\n_START_SECTION_\nPredstavitev zbirke\n_START_PARAGRAPH_\nV knjigi Narodne pripovedke v So\xc5\xa1kih planinah je devet pripovedk. Za\xc4\x8dne se s pripovedko Sirotica, ki govori o\xc2\xa0\xc2\xbbSirotici\xc2\xab\xc2\xa0in njeni ma\xc4\x8dehi ter o polsestri. Sledi ji pripovedka Lucifer se \xc5\xbeeni, v kateri se\xc2\xa0\xc2\xbbLucifer\xc2\xab\xc2\xa0poro\xc4\x8di s tremi sestrami. Tretja pripovedka ima naslov Dva brata, ki govori o njunem \xc5\xbeivljenju. Naslednja pripovedka je \xc5\xa0trijon, v njej pa je govora o de\xc4\x8dku, \xc5\xa0trijonu in \xc4\x8dude\xc5\xbenem predmetu. Peta pripovedka ima naslov Za\xc4\x8daran grad in medved, v kateri se najmlaj\xc5\xa1a kup\xc4\x8deva h\xc4\x8der poro\xc4\x8di z medvedom. V \xc5\xa1esti pripovedki Mev\xc5\xa1e so napisane\xc2\xa0\xc2\xbbMev\xc5\xa1etove\xc2\xab\xc2\xa0dogodiv\xc5\xa1\xc4\x8dine, v sedmi z naslovom Kurent, pa\xc2\xa0\xc2\xbbKurentove\xc2\xab\xc2\xa0vragolije. Osma pripovedka Mlinar, njegov kuhar in kralj, govori o brezskrbnosti in preizku\xc5\xa1nji. V zadnji pripovedki Dobra pridruga se najmlaj\xc5\xa1i brat poro\xc4\x8di z dobro \xc5\xbeensko._NEWLINE_Glavne knji\xc5\xbeevne osebe v pripovedkah so v ve\xc4\x8dini dobrosr\xc4\x8dne in ne pohlepne. Vse pripovedke imajo naslov po glavni knji\xc5\xbeevni osebi. Stranske knji\xc5\xbeevne osebe v pripovedkah so po ve\xc4\x8dini pohlepne in egoisti\xc4\x8dne._NEWLINE_Narodne pripovedke v So\xc5\xa1kih planinah imajo zna\xc4\x8dilnosti pripovedk. Imajo jasno in nedvoumno sporo\xc4\x8dilo ter so bolj primerne za \xc5\xa1olske kot pred\xc5\xa1olske otroke. Prebrane pripovedke govorijo o dobroti in imajo sre\xc4\x8den konec ter vsebujejo nauk. Nekatere pripovedke so humorne, vsebujejo pa veliko cerkvenih elementov (kapelica, nebesa, pekel ipd.). Uporabljeno je veliko arhai\xc4\x8dnih izrazov, vendar le-ti niso nerazumljivi. Za la\xc5\xbeje razumevanje so izrazi in besedne zveze razlo\xc5\xbeeni. V prebranih pripovedkah lahko opazimo vpliv nekaterih drugih zgodb in pripovedi. Pripovedka Sirotica se motivno-tematsko povezuje s Pepelko, pripovedka \xc5\xa0trijon pa z Aladinovo \xc4\x8dude\xc5\xbeno svetilko._NEWLINE_Pripovedke imajo zraven naslova v oklepaju napisan kraj izvora, ve\xc4\x8dina je Kobari\xc5\xa1kih, nekaj pa tudi Live\xc5\xa1kih. Ilustracij v delu ni.'